OKRESNÁ PROKURATÚRA PREŠOV 
Masarykova 16, 080 97 Prešov	

Číslo: 2 Pv 770/14/7707	Prešov 01.03.2016 
EEČ: 2-58-96-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Prešov 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
v období od 01.06.2014 doposiaľ v XXXXX, okres XXXXX a inde, ako prirodzený otec mal. XXXXX, nar. XXXXX a mal. XXXXX, nar. XXXXX úmyselne neplnil vyživovaciu povinnosť na svoje dcéry a to aj napriek tomu, že rozsudkom Okresného súdu Prešov č. k. 24P 301/2013-78 zo dňa 28.05.2014, právoplatným dňa 08.07.2014, bol zaviazaný prispievať na výživu mal. XXXXX a mal. XXXXX sumou 100,-Eur mesačne na každú z nich, počnúc dňom 01.08.2013 vždy do 15-tého dňa v mesiaci vopred k rukám matky a následne rozsudkom Okresného súdu Prešov č.k. 15P/325/2013 zo dňa 27.10.2014, právoplatným dňa 07.02.2015, bol zaviazaný prispievať na výživu mal. XXXXX a mal. XXXXX 150,-Eur mesačne na každú z nich, počnúc od právoplatnosti rozsudku o rozvode manželstva, vždy do 15. dňa toho ktorého mesiaca vopred k rukám matky, čím za uvedené obdobie mu vznikol dlh na výživnom vo výške najmenej 5.500,-€,  
lebo zanikla trestnosť činu.  
 
Odôvodnenie:
Uznesením policajta Obvodného oddelenia Policajného zboru XXXXX ČVS: ORP-1646/DR-PO-2014 zo dňa 21.11.2014 bolo podľa § 199 ods. 1 Trestného poriadku začaté trestné stíhanie a následne uznesením policajta zo dňa 19.12.2014 bolo podľa § 206 ods. 1 Trestného poriadku vznesené obvinenie  XXXXX za prečin zanedbania povinnej výživy  podľa § 207 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia. 

Opatrením riaditeľa Okresného riaditeľstva Policajného zboru, odboru poriadkovej polície Prešov zo dňa 16.01.2015 bola uplatnená osobitná príslušnosť a bolo určené, že skrátené vyšetrovanie bude vykonávať Obvodné oddelenie Policajného zboru Prešov – Juh.
     
Po vykonaní skráteného vyšetrovania policajt Obvodného oddelenia Prešov - Juh dňa 11.02.2016 predložil na tunajšiu prokuratúru policajný spis spolu s návrhom na zastavenie trestného stíhania.

Preskúmaním predloženého policajného spisu som zistila, že návrh policajta je dôvodný.
 
V priebehu prípravného konania bola dňa 18.02.2015 a následne dňa 09.02.2016 vypočutá svedkyňa – poškodená XXXXX, ktorá vo svojej výpovedi uviedla, že na základe rozsudku Okresného súdu Prešov č.k. 24P 301/2013 zo dňa 28.05.2014 jej boli do osobnej starostlivosti zverené maloleté dcéry XXXXX a XXXXX. Otec dcér XXXXX bol zaviazaný prispievať na výživu dcér 100 Eur mesačne, na každú z nich a to vždy do 15-tého dňa v mesiaci vopred k rukám matky počnúc dňom 01.08.2013. Nakoľko otec dcér si svoju vyživovaciu povinnosť už v minulosti plnil nepravidelne a tak okresný súd mu umožnil splácať dlžné výživné vo výške 300 Eur na každú z dcér v mesačných splátkach po 20 Eur mesačne spolu s bežným výživným. Ďalej uviedla, že v roku 2014 obvinený zaplatil na výživu dcér v mesiaci jún a júl 2014 po 100 Eur, v mesiaci september  až december 2014  po 100 Eur každý mesiac. Dňa 08.01.2015 poštou jej zaslal dvakrát po 300 Eur. V nasledujúcich mesiacoch jej posielal striedavo sumy od 50 až do 300 Eur, v septembri čiastku 800 Eur, následne sumy 450 – 600 Eur mesačne, týmto vyplatil dlžné výživné za roky 2014 a 2015. V januári 2016 jej poslal výživné vo výške 300 Eur a koncom januára 300 Eur, čím vyplatil aj výživné za mesiac február 2016. Uviedla, že v súčasnosti neeviduje žiaden dlh na výživnom.

Obvinený XXXXX vo svojej výpovedi uviedol, že stále sa snažil platiť výživné na svojej dcéry, avšak kvôli nezhodám s manželkou a strate zamestnania sa rozišli. Z tohto dôvodu mu vznikol dlh na výživnom, ktorý v súčasnosti je celý uhradený, čo dokladoval výpismi z účtu a šekmi. Ľutuje svoje konanie a do budúcna sa bude snažiť včas platiť výživné. Toho času je zamestnaný v Nemecku, cez pracovnú agentúru, miesto zamestnania sa často mení.
 
Súčasťou spisu je rozsudok Okresného súdu Prešov č. k. 24P 301/2013 zo dňa 28.05.2014,  ktorým bol otec detí zaviazaný prispievať na výživu mal. XXXXX a mal. XXXXX sumou 100,-Eur mesačne na každú z nich, počnúc dňom 01.08.2013 vždy do 15-tého dňa v mesiaci vopred k rukám matky a rozsudok Okresného súdu Trebišov sp. zn. č.k. 15P 325/2013-208 zo dňa 27.10.2014, právoplatný dňa 07.02.2015, ktorým bol zaviazaný prispievať na výživu mal. XXXXX a mal. XXXXX sumou 150,-Eur mesačne na každú z nich, počnúc od právoplatnosti rozsudku o rozvode manželstva, vždy do 15. dňa toho ktorého mesiaca vopred k rukám matky č.l. 11-15 a 73-84. Ďalej rodné listy detí č.l. 9-10, správy zo Sociálnej poisťovne, pobočky Prešov č.l. 23-24, správy o príjmových a majetkových pomeroch obvineného č.l. 25-60, fotokópie poštových poukážok č.l. 84-88, 108-109 vyšetrovacieho spisu . 

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať iného.

	Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

  	Vzhľadom na vyššie uvedené skutočnosti považujem za preukázané, že obvinený XXXXX splatením celého dlhu na výživnom matke deťom XXXXX, si dodatočne splnil svoju vyživovaciu povinnosť voči dcéram, a keďže jeho konanie nemalo trvalo nepriaznivé následky, trestnosť činu zanikla. Preto bolo potrebné trestné stíhanie podľa § 215 ods. 1 písm. h) Trestného poriadku zastaviť.
 
Poučenie:
Proti tomuto uzneseniu je prípustná sťažnosť, ktorú možno podať do troch dní od
jeho doručenia na Krajskú prokuratúru v Prešove prostredníctvom tunajšej 
prokuratúry. Sťažnosť má odkladný účinok.

JUDr. Eva Kenderešová 
prokurátorka